<classify> Ligi Kuu Tanzania bara ilifikia tamati mwishoni mwa wiki iliyopita na timu za Yanga, Azam na Simba za Dar es Salaam zikimaliza katika nafasi tatu za juu.Akizungumza na gazeti hili jana, Mwenyekiti wa DRFA Almas Kasongo alisema ni jambo la kufurahisha kuona Dar es Salaam inafanya vizuri kisoka na kuwa mfano wa kuigwa kwa mikoa mingine.Alisema tangu mwanzoni mwa ligi, mabenchi ya ufundi ya timu zote yalionesha nia ya dhati kuleta ushindani. Yanga na Azam ndizo zitawakilisha nchi kwenye michuano ya kimatifa ya Ligi ya Mabingwa na Kombe la Shirikisho Afrika baada ya kumaliza nafasi mbili za juu, ambapo Yanga ikiwa bingwa na Azam ikishika nafasi ya pili.Aidha, DRFA imelipongeza Shirikisho la Soka Tanzania TFF na bodi ya ligi kwa usimamizi mzuri wa ligi msimu huu licha ya kuwepo na changamoto ndogondogo zikiwemo klabu kulalamikia miundombinu ya vyumba vya kubadilishia nguo viwanjani,na uonevu wa baadhi ya waamuzi.Tunatoa ushauri kwa TFF kuangalia kwa kina na kuzifanyia kazi changamoto hizo zilizojitokeza msimu huu ili zisijirudie tena katika msimu ujao kwa lengo la kuiboresha ligi ya Tanzania ambayo kuanzia msimu ujao itakuwa na timu 16, alisema Kasongo.Aidha, DRFA imezishauri Yanga na Azam kujipanga vizuri kwa ajili ya michuano ya kimataifa msimu ujao.  <topic>: MICHEZO 